යාපනය, තෙලිප්පලෙයි ප්‍රදේශයේ කැළෑවක් තුළ සඟවා තිබු තියුණු ආයුධ කිහිපයක් යාපනය, තෙලිප්පලෙයි පොලිසිය සොයාගෙන තිබෙනවා.පොලිසිය පැවසූවේ ලද තොරතුරක් මත සිදුකළ වැටලීමකදී කඩුවක්, කෙටෙරියක්, යකඩ පොලු සහ පුද්ගලයින්ට පහරදීමට සැකසූ යකඩ දම්වැලක් එලෙස සොයාගත් බවයි.යාපනය, තෙලිප්පලෙයි ප්‍රදේශයේ ක්‍රියාත්මක වන කල්ලි සාමාජිකයින් විසින් සඟවන ලද ආයුධ මෙලෙස  සොයාගත් බවයි පොලිසිය වැඩිදුරටත් පවසන්නේ.යාපනය ප්‍රදේශය කේන්ද්‍ර කර ගනිමින් පුද්ගලයින්ට පහරදීම්, පුද්ගල තර්ජනය කිරීම්, කප්පම් ගැනීම ආදි ක්‍රියාවන් සිදුකරන ආවා කල්ලිය, ධනු රොක් කල්ලිය, අජිත් කල්ලිය, වික්ටර් කල්ලිය වැනි කල්ලි කිහිපයක් ක්‍රියාත්මක වන බවයි යාපනය ආරක්ෂක අංශ පවසන්නේ.පසුගිය සමයේ අදාළ කල්ලි සාමාජිකයින් කිහිපදෙනෙකු අත්අඩංගුවට ගෙන ඇති අතර ඔවුන්ගෙන් ලද තොරතුරු මතයි අදාළ ආයුධ සොයාගෙන ඇත්තේ.සිදුවීම සම්බන්ධයෙන් තෙලිප්පලෙයි පොලිසිය වැඩිදුර පරීක්ෂණ මෙහෙයවනවා.